Elva har utspring fra Brevatnet (542 moh), som ligger sørøst for Isskardtindan. Den renner derfra mot nordøst og ned til Holmevatnet (417 moh) og deretter Storvatnet (410 moh), før den fortsetter mot nord og faller bratt ned i Stortinddalen sørøst for Stortinden. Elva snur nå mot vest og renner rolig gjennom en bred og flat dal. Direkte sør for Stortinden øker fallet i elva igjen, og den renner i stryk ned mot de skogkledte områdene sørøst for Jægervatnet, hvor den endrer retning mot nordvest og munner ut i Jægervatnet på vestsida av Stortinden.